10.06.25

**לכבוד**

**תאגיד איכילוב**

**הנדון: שכירת מבנה לשימוש במרפאת טראומה לבי"ח מזור**

המרכז לבריאות הנפש מזור מבקש לשכור בדחיפות מבנה לכניסה מיידית, אשר ישמש להפעלת "מרכז שחר" מרכז לטיפול בטראומה במסגרת מרפאתית ובמסגרת טיפול יום.

לאור התגברות הדרישה האזרחית והלאומית, וההכרח בפעילות מרפאתית זו באזור הצפוני של המדינה, אנו מבקשים לאתר מבנה הנדרש להיות בסמיכות לתחבורה ציבורית, ובעל הנגשה לנכים ועם אפשרות לחנייה בסמיכות, או להגעה ברכב קרוב ככל האפשר לצורך הורדת מטופלים בעלי מוגבלויות, וכמפורט במסמך אפיון הצרכים שהוגש לוועדה זו.

התאגיד פרסם הליך של RFI ממנו קיבל נתונים אשר היו תואמים לדרישות במועד הפרסום, אך דרישות אלו השתנו עם הגידול בלקוחות הפוטנציאליים וההבנה בצורך במבנה גדול יותר מזה המשמש את המרפאה בעת הזאת כמו גם בצרכים טיפוליים נוספים שהתבררו במהלך העבודה במבנה הקיים ( כגון גינה טיפולית, אזור מבודד ככל הניתן מהפרעות סביבתיות אחרות, חדרי טיפול גדולים ורחבים ).

הטיפול בלוחמים הסובלים מתגובות קרב חריפות הינו צו השעה. אנו מקבלים פניות רבות של לוחמים, המצויים במצב חריף, חלקם מתפקדים באופן חלקי מאד, מתקשים לצאת מבתיהם והמענה המרפאתי השגרתי אינו עונה על צרכיהם. הם זקוקים למסגרת יומית מחזיקה, אשר תאפשר להם לשוב לשגרת החיים באופן הבסיסי ביותר של שינה וקימה בבוקר, אכילת ארוחות ויכולת לווסת את עצמם בתוך המצב הנפשי המורכב בו הם מצויים ומשם להתקדם אל עיבוד של חוויות הלחימה שעברו, רבים בצל לחימה מתמשכת, פגיעות פיזיות ואובדן טראומטי. כמו כן, עבור הלוחמים הללו המבקשים לקבל טיפול אינטנסיבי, לא קיימות אלטרנטיבות טיפוליות דומות באזור הצפון.

על כן, הצורך במבנה הנדרש הינו דחוף, על מנת לאפשר טיפול מתאים למטופלים הרבים הממתינים לטיפול אינטנסיבי. ככל שחולף הזמן וההמתנה לטיפול מתארכת, כך מעגלי ההימנעות הולכים ומתרחבים תחושת חוסר האונים והייאוש בקרב הפונים הולכת ומחריפה ועימם מחריף מצבם הנפשי.

**הסובלים מהפרעה פוסט טראומטית בכלל והלוחמים בפרט, נזקקים לטיפול אינטנסיבי בסביבה שקטה ומבודדת ובמרחב טיפולי שיאפשר זאת. אי לכך, אנו זקוקים בדחיפות לאיתור מבנה העונה לצרכים אלה ואליו ניתן להיכנס בהקדם האפשרי, ובמינימום הוצאות להתאמתו לצרכינו.**

לצורך כך, איתר המרכז הרפואי מבנה הנראה כמתאים ועונה על הדרישות המתוארות לעיל, בגודלו, בנגישותו ובמיקומו המתאים לטיפול באוכלוסייה מיוחדת זו.

המבנה נמצא במתחם נעמן השייך למועצה אזורית "מטה אשר".

מאחר והמקום דרוש בדחיפות מטעמי הבריאות שצוינו לעיל ובשל מיקומו המיוחד, ולאור דחיפות העניין וצרכי בי"ח מזור, כמפורט במסמך האפיון, ולאחר בדיקה מקיפה באזור הרלוונטי , ולאחר שלא נמצאו מבנים דומים שיכולים לענות על הצורך בזמינות מיידית, אנו מבקשים לפנות למועצה האזורית מטה כספק יחיד ולפעול מולם לקידום שכירות המבנה.

בכבוד רב,

אייב צוקרמן

מנהל אדמיניסטרטיבי

העתק:

ד"ר גינת, מנהלת בי"ח, כאן.

גב' גוטפריד, מנהלת מרכז שחר, כאן.